Seun wat in dam verdrink se liggaam gevindPolisieduikers spook al van Saterdag af om die kind se liggaam te vind. (Foto: Verskaf) Een van die twee seuns wat die afgelope naweek in die Seshego-dam naby Polokwane verdrink het, se liggaam is gevind. Die agtjarige seun wat Saterdag in die dam saam met sy vriende baljaar het toe hy in die water geval en verdrink het, se liggaam is dieselfde dag nog gevind. Lt.kol. Malesela Ledwaba, polisiewoordvoerder, sê polisieduikers het Maandag die dam gefynkam en eindelik op die liggaam van ŉ 12-jarige seun afgekom. Kotsema Ramaru (8) en sy ouer vriend, Kubu Mashilo, het glo saam op ŉ dryftoestel die dam probeer oorsteek toe die voorval plaasgevind het. Volgens Ledwaba is polisieduikers al van Saterdag af besig om die twee seuns se liggame te soek. Kubu is om 12:00 gevind. Verskeie verdrinkingsvoorvalle is al by die betrokke dam in die gebied aangemeld en Ledwaba het gemaan dat kinders versigtig moet wees wanneer hulle in en om die dam speel. “Ouers en voogde word ook gemaan dat kinders nie sonder toesig aan wateraktiwiteite moet deelneem nie.” Lt.genl. Thembi Hadebe, provinsiale polisiekommissaris, het op haar beurt die span geloof wat “onverpoos en met toewyding gewerk het om te verseker dat die verdrinkingslagoffers gevind en aan hul geliefdes terugbesorg word.” Die polisie het intussen twee geregtelike doodsondersoeke van stapel gestuur. “Die ondersoek na die aangeleentheid duur voort,” sê Ledwaba.